दिवचलः विठ्ठलापूर सांखलेच्या नामनेच्या सात दिसांच्या चैत्र उत्सवांतलें मुखेल आकर्शण आशिल्ली विरभद्र मिरवणूक उमेदीन आनी भक्तीभावान मनयली. हातांत धारेच्यो तलवारी घेवन नाचपी विरभद्राचो थरार पळोवपा खातीर विठ्ठलापुरांत व्हड प्रमाणांत लोकांनी गर्दी केल्ली. टाळ मृदंगाच्या तालाचेर 'भुपराज...' असो गजर करीत विरभद्रान खाशेलो नाच सादर केलो. ह्या विरभद्र सुवाळ्या उपरांत श्रींची रथांतल्यान मिरवणूक काडली आनी ह्या उत्सवाची सांगता जाली.
 चैत्र उत्सवांतल्या निमाण्या राती दशावतारी नाट्य मंडळान विरभद्राचो भाग नाटकांतल्यान सादर केले उपरात त्याच माटवांत विरभद्राचो थरार हजारांचे संख्येन हाजीर आशिल्या लोकांनी अणभवलो. व्हाळवाट न्हंये देगेर आशिल्ल्या देवळांत ह्या विरभद्राक खाशेले वेशभुशेंत सजयले उपरांत विरभद्र विठ्ठल रखुमाय देवळाच्या प्राकारांत दाखल जालो. थंय ताच्या फाटल्यान प्रभावळ बांदली. ते आदीं पुंडलीक देवळा कडेन गेल्ली श्रींची पालखी परतून मुख्य देवळा कडेन आयली.
 प्रभावळ बांदले उपरांत विरभद्र मदेगांत दवरिल्ल्या बांकड्याचेर उबो रावलो. देवाक पायां पडलो. ते उपरांत ताच्या दोनूय हातांनी धारेच्यो तलवारी दिल्यो. बांकड्याचेरूच तलवारी नाचयत विरभद्रान आपल्या खाशेल्या नाचाक सुरवात केली. मुखार जमनीचेर रचिल्ल्या तणाच्या वर्तुळाक उजो लायलो. विरभद्रान बांकड्या वयल्यान खाला उडी मारून पेटपी तणा भोंवतणी पावलां मारीत नाच सादर केलो. थंय थारावीक फेरयो मारले उपरांत विरभद्रान मुख्य माटवांत धांव मारली.
 मुख्य माटवांत जमिल्ल्या व्हड संख्येंतल्या लोकां मुखार विरभद्रान टाळ, पखवाजाच्या तालाचेर पावलांचो ठेको थरीत माटवांत नाच सादर केलो. मदींच ल्हानसो सुसेग घेतना 'भुपराज...' चो गजर चालूच आशिल्लो. हातांतल्यो धारेच्यो तलवारी नाचयत पावलां मारीत नाच करपी विरभद्राचो थरार हजारांनी संख्येन हाजीर आशिल्ल्या लोकांनी अणभवलो. विरभद्र सुवाळ्या उपरांत श्रींच्या रथाची मिरवणूक काडली. ह्या वेळार देवस्थान समितीचे पदाधिकारी आदले मुख्यमंत्री प्रतापसिंह राणे आनी हेर मानेस्त हाजीर आशिल्ले. हो रथ ओडले उपरांत ह्या उत्सवाची विधीवत सांगता जाली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 